जौनपुर. धर्मापुर ब्लॉक के इमलो गांव में एक युवा किसान ने अपनी बगिया बेहद सुंदर तरीके से सजाई है। इसे देखने के लिए देश ही नहीं, विदेशों से भी पर्यटक आ रहे हैं। इस युवा किसान ने अपनी बगिया में पेड़-पौधों को तैयार करने के बाद उसे अपने हाथों से काटकर कई रूप दिए हैं। इसमें बजरंगबली, गदा, शिवलिंग, त्रिशूल, शेर सहित कई धार्मिक सिंबल के रूप शामिल हैं।
विदेश से अा रहे लोग
बता दें कि इस प्राकृतिक छटा का लुफ्त उठाने के लिए जौनपुर, वाराणसी, आजमगढ़ समेत प्रदेश के अन्य जिलों से भी लोग आ रहे हैं। वहीं, बीते 15 दिसंबर को अमेरिका से भी एक चार सदस्यीय अधिकारियों का दल यहां आकर खूबसूरत बगीचे का दीदार कर चुका है।
खून-पसीने से सींचा बगीचा
जौनपुर जिले से केवल 10 किलोमीटर की दूरी पर स्थित इमलो गांव का यह स्थान आजकल काफी चर्चा का विषय बना हुआ है। यह कोई सरकारी पार्क नहीं, बल्कि इस बगीचे को एक साधारण किसान रामबचन बिंद ने अपने खून पसीने से सींचा है। रामबचन का अपने गांव में पर्यटन स्थल बनाने के साथ-साथ स्वस्थ पर्यावरण स्थापित करने का सपना था। इसके लिए उन्होंने अपनी जमीन पर पांच साल पहले ही इन पेड़-पौधों को सींचना शुरू कर दिया था। पेड़ जैसे-जैसे बड़े होते गए, रामबचन उन्हें देवताओं और पशु-पक्षी का रूप देते गए।
कई रूप में दिखते हैं पेड़-पौधे
रामबचन के बगीचे में घुसते ही जंगल का राजा शेर दहाड़ मारते दिखाई देता है। उसके पास में ही दो मोर नाचते दिख जाते हैं। वहीं, बगल में एक खूबसूरत कलश इस बगीचे की सुंदरता में चार-चांद लगा देता है। इसके बाद बजरंगबली सामने खड़े दिखाई देते हैं, जिनके बगल में गणेशजी बिराजमान हैं। गणेश जी के पीछे शिवलिंग स्थापित है। बगल में ही विशाल त्रिशूल बनाया गया है। उसके पीछे बना स्वास्तिक चिन्ह पूरे बगीचे में धार्मिक भावना फैलाता दिखाई पड़ रहा है। वहीं, पास में ही हाथी झूमता नजर आएगा।
बगीचे में बनाया जा रहा मंदिर
बगीचे में ही सबसे पीछे एक मंदिर बनाया जा रहा है, लेकिन अभी पूरी तरह से तैयार होने में इसे दो महीने लग सकते हैं। इस तरह से तमाम प्राकृति से जुड़ी आकृतियां पर्यटकों को अपनी तरफ आर्कषित कर रही हैं। साथ ही रामबचन का सपना अब साकार होता दिखाई दे रहा है। प्रतिदिन पूर्वांचल के जिलों से पर्यटक यहां पहुंच रहे हैं।
आगे की स्लाइड्स में देखिए, फोटोज...
hin_Deva bho_Deva hin_Deva mar_Deva hin_Deva hin_Deva hin_Deva hin_Deva hin_Deva hin_Deva